ΓΡΑΠΤΗ ΕΡΩΤΗΣΗ E-0757/98

υποβολή: Reino Paasilinna (PSE) προς την Επιτροπή

(18 Μαρτίου 1998)

Θέμα: Καθυστέρηση στην έναρξη των εργασιών για τη βελτίωση των κτιριακών εγκαταστάσεων του μεθοριακού σταθμού του Svetogorsk

Ο σημαντικότερος εμπορικός εταίρος της Ρωσίας είναι η ΕΕ. Μεγάλο μέρος των εμπορευμάτων διέρχεται από τα μοναδικά κοινά σύνορά τους, ήτοι αυτά μεταξύ Φινλανδίας και Ρωσίας. Η κίνηση στους μεθοριακούς σταθμούς έχει αυξηθεί κατακόρυφα τον τελευταίο καιρό. Ένας από τους λόγους για τη δημιουργία ουρών μήκους πολλών χιλιομέτρων από νταλίκες είναι οι σημαντικές ελλείψεις ως προς τους χώρους των μεθοριακών σταθμών που βρίσκονται στο έδαφος της Ρωσίας.

Ο μεθοριακός σταθμός του Svetogorsk έχει συμπεριληφθεί στα έργα TACIS από το 1996, όταν τα κονδύλια "CBC" ενεγράφησαν στον προϋπολογισμό της ΕΕ. Το Δεκέμβριο του 1996, η Επιτροπή έλαβε αποσαφήνιση που συνοδεύετο από πρόταση σχετικά με τη σειρά προτεραιότητας των έργων που θα πραγματοποιούντο σε μεθοριακούς σταθμούς της Ρωσίας (14 σταθμοί εκ των οποίων οι 12 στα σύνορα με τη Φινλανδία). Η Επιτροπή έλαβε, βάσει της πρότασης αυτής, απόφαση σχετικά με τη διάθεση πιστώσεων από τον προϋπολογισμό του 1996 για εργασίες βελτίωσης μεθοριακών σταθμών, συμπεριλαμβανομένου αυτού στο Svetogorsk. Το εν λόγω σχέδιο τιτλοφορείται "Border Crossing Study Phase 2 of the Borders between EU/CEEC and NIS".

Παρότι η διάθεση των σχετικών πιστώσεων έχει ήδη εγκριθεί, σε κανέναν μεθοριακό σταθμό δεν έχουν αρχίσει ακόμη οι εργασίες βελτίωσης. Τα μεγάλα εμπόδια στη διακίνηση των εμπορευμάτων εξακολουθούν να υφίστανται.

Αναφορικά με τα ανωτέρω θα ήθελα να υποβάλω την ακόλουθη ερώτηση. Πότε προτίθεται η Επιτροπή να λάβει μια απόφαση που θα καλύπτει πλήρως τη χρηματοδότηση και την έναρξη των εργασιών βελτίωσης των κτιριακών εγκαταστάσεων του μεθοριακού σταθμού του Svetogorsk;

Απάντηση του κ.Van den Broek εξ ονόματος της Επιτροπής

(24 Απριλίου 1998)

Το Svetagorsk είναι ένα από τα τέσσερα σημεία που επελέγησαν για χρηματοδότηση στο πλαίσιο της διασυνοριακής συνεργασίας Tacis (ΔΣ), στα ρωσοφινλανδικά σύνορα; δύο από τα σημεία αυτά (Svetagorsk και Salla) απαιτούν σημαντικές επενδύσεις σε υποδομές.

Στόχος του διασυνοριακού προγράμματος Tacis είναι να βελτιωθεί η αποτελεσματικότητα στα σημεία διέλευσης των συνόρων για την ευκολότερη ροή της κυκλοφορίας, χωρίς να μειωθεί η αποτελεσματικότητα των αρχών που διενεργούν τους ελέγχους. Το πρόβλημα αυτό μπορεί να επιλυθεί μόνο με την κατασκευή κτιρίων, ενώ ταυτόχρονα απαιτούνται ευρείας εμβέλειας αλλαγές στις διοικητικές διαδικασίες, γεγονός που με τη σειρά του απαιτεί εκπαίδευση του προσωπικού. Εμπλέκονται αρκετά θέματα αρχής, τα οποία προϋποθέτουν τη συμφωνία των ρωσικών αρχών:

- να γίνει αποδεκτό για τα σημεία Svetagorsk και Salla ότι, με την ολοκλήρωση των εργασιών που θα χρηματοδοτηθούν από τα προγράμματα ΔΣ του 1996 και του 1998, τα σημεία διέλευσης θα είναι ανοικτά για τη διεθνή κυκλοφορία;

- να γίνει αποδεκτό ότι ως προτεραιότητες για την ανάπτυξη των μεθοριακών σημείων διέλευσης τίθενται η διευκόλυνση του εμπορίου και η αποτελεσματική είσπραξη εσόδων;

- να συμφωνηθεί ότι η έκταση των εργασιών θα αποφασιστεί βάσει σύγχρονων μεθόδων ανάλυσης του κινδύνου, ειδικότερα όσον αφορά τα τελωνεία και τις μεθοριακές φρουρές, έτσι ώστε ο συνωστισμός οχημάτων να μην μετατίθεται στους παρακείμενους χώρους στάθμευσης αλλά να διενεργούνται γρήγορα οι απαιτούμενες διαδικασίες;

-να αναμιχθούν όλοι οι κρατικοί εταίροι που ενδιαφέρονται για ένα συγκεκριμένο σημείο διέλευσης συνόρων, οι οποίοι στην περίπτωση της Ρωσίας είναι οκτώ Υπουργεία (Εξωτερικών, Εσωτερικών, Μεταφορών, Γεωργίας - δύο τμήματα: κτηνιατρικό και φυτοϋγειονομικό, Μεθοριακής Φρουράς, Τελωνείων, Ασφάλειας και Ομοσπονδιακή Υπηρεσία Μετανάστευσης) καθώς και ο ιδιωτικός τομέας (τελωνειακοί πράκτορες, τράπεζες);

- να συμφωνηθούν νομικά θέματα όπως οι κατασκευαστικές προδιαγραφές που θα ισχύουν, η ευθύνη και η ιδιοκτησία των κτιρίων κατά τη διάρκεια της κατασκευής τους και η νομοθεσία που διέπει τη διέλευση των συνόρων.

Τον Ιανουάριο του 1998 παρουσιάστηκαν για συμφωνία στη ρωσική κυβέρνηση μελέτες σκοπιμότητας και τον Φεβρουάριο του 1998 πραγματοποιήθηκαν συζητήσεις σχετικά με τις συστάσεις. Τη στιγμή εκείνη, οι ρωσικές αρχές διατύπωσαν ορισμένες επιφυλάξεις για τις προτάσεις της Επιτροπής, δεδομένου ότι ήλπιζαν σε μεγαλύτερο κτιριακό συγκρότημα στο Svetagorsk, με αποτέλεσμα τον υπερδιπλασιασμό του κόστους, χωρίς να εξετάζεται το βασικό θέμα των μεθόδων εργασίας των υπηρεσιών στα σύνορα. Τα θέματα αυτά επανεξετάζονται τη στιγμή αυτή από τις ρωσικές αρχές με τη συνδρομή της Επιτροπής.

Στην αντιμετώπιση των προαναφερθέντων θεμάτων έχει σημειωθεί σημαντική πρόοδος, ενώ άλλες δραστηριότητες, κυρίως οι διπλές τελωνειακές υπηρεσίες στο Vyborg και στο Lappeenrata, έχουν παράσχει σημαντική στήριξη στη ρωσική τελωνειακή επιτροπή όσον αφορά τη βελτίωση των μεθόδων εργασίας. Η Επιτροπή ελπίζει ότι τον Ιούλιο του 1998 μπορεί να αρχίσει η κατάθεση προσφορών για τα έργα στο Svetagorsk.